**Ingrid Vad Nilsen, direktør i Kirkerådet**

**YouTube-møte torsdag 7.mai**

**Velkommen til informasjon om Den norske kirkes bransjestandard/smittevernveileder for gjenåpning av kirkene til gudstjenester og kirkelige handlinger.**

Det er en stor glede å kunne gi dere rammebetingelser for å starte opp igjen virksomhet i kirkene. Vi skal ikke tilbake til gammel drift, for vi har lært mye og gjort oss mange erfaringer de siste ukene som vi tar med oss videre i arbeidet med å holde kirkedøra åpen for alle – både rent fysisk og digitalt.

Samtidig som vi gleder oss over at livet langsomt vender tilbake til noe mer normalt –skal vi fortsatt være en del av den nasjonale dugnaden for å hindre smitte av Covid-19. Her har vi et stort ansvar som kirke for å sikre et godt smittevern for brukere og ansatte.

Når vi har jobba med denne standarden, har vi hele tida hatt for øye at vårt bidrag nasjonalt er å lage noen rammer for virksomheten lokalt. Hver dag gjøres det mange kloke vurderinger i mange ulike situasjoner lokalt som krever beslutninger der og da –også i en hverdag uten korona. Innenfor de rammene som veilederen trekker opp, overlates mye til deres gode vurdering og skjønn lokalt. Smittevern er ikke rakettforskning: Hvis alle holder avstand og vasker hendene ofte –så er mye gjort.

Vi ønsker ikke å gi nasjonal regulering på mer enn vi må – for å gi dere best mulig rammebetingelser for den lokale virksomheten. Samtidig har vi fått noen rammer fra myndighetene som vi må og skal holde oss innenfor.

De som er med i denne sendinga i dag, er de som har samarbeidet godt for å få denne smittevernveilederen på plass og aller først: takk for godt samarbeid!

Konstituert preses i Bispemøtet Atle Sommerfeldt, direktør i KA Marit Halvorsen Hougsnæs, og avtroppende leder i Kirkevergelaget; kirkeverge i Stjørdal Oddbjørn Eide. Vi har også i dag med oss døveprost Roar Bredvei som sørger for at våre døve kollegaer hører det som blir sagt.

Denne sendingen legges ut på kirken.no når vi er ferdige.

I løpet av de siste ukene har det blitt klart at måten å starte opp samfunnet igjen gradvis og kontrollert, er at hver samfunnssektor får sin egen bransjestandard/smittevernveileder for aktiviteten. Dette er litt fremmed språkbruk om kirkelig virksomhet, men her følger vi korona-språket som er etablert. Disse veilederne følger et mønster, etter en mal som Folkehelseinstituttet har laget. Forrige torsdag kunngjorde regjeringen nye lettelser i koronatiltakene som gjelder fra og med i dag, 7.mai. De kom med noen generelle utsagn om hva disse lettelsene ville bestå i: «50 pluss en.». Max 50 personer sammen og minst 1 meter mellom hver. På denne bakgrunnen ferdigstilte vi vår veileder, sendte den inn til Barne- og familiedepartementet (BFD) for vurdering – fikk svar fra dem og var deretter klar for å få den godkjent i de nødvendige kirkelige organer.

Vi veileder nå i forhold til bevegelige mål. Det er krevende for oss som skal veilede, og jeg har stor forståelse for at det er og blir krevende for dere når kommuneleger og media melder seg på og har sitt å si om hvilke regler som gjelder. Hvem skal dere høre på da?

Seinere i dag kommer forskriften som skal regulere de lettelsene som kommer fra og med i dag. Når den blir offentlig, kan det hende at det blir noen mindre endringer i vår veileder. Når vi likevel valgte å offentliggjøre veilederen på tirsdag, var det for å gi dere best mulig tid til å forberede grunntrekkene i den jobben som må gjøres lokalt før oppstart. Disse grunntrinnene handler om vår egen kirkeordning og hvem som må involveres i prosessen med å fatte en beslutning om åpning, så dette kommer det ingen statlige endringer i.

Det vi vet er: Fra i dag er det tillatt å samle 50 personer på offentlige arrangement med arrangør. Det er Den norske kirke som er arrangør for gudstjenester og kirkelige handlinger. Dette arrangøransvaret har KM delegert til ulike organer i kirken med hjemmel i KL §24 og §25.

For å starte opp slik virksomhet, må det foreligge en egen bransjestandard /smittevernveileder og de beskrevne smitteverntiltakene må være på plass lokalt.

Veilederen gir prosessveiledning på alt dette. Det skal bl.a. gis opplæring til alle medvirkende og tillitsvalgte og verneombud skal inn i prosessen. Gudstjenesteforordningen ligger til grunn for oppstart, men endringer og tilpasninger i gudstjenesteplanen skal behandles i menighetsrådet. Og kirkevegen må inn i beslutninger som får økonomiske konsekvenser for driften i fellesrådet. Dette er ikke rakettforskning, men ting som må være på plass. Det krever en godt sam-ledet prosess lokalt.

Det er en gradvis og kontrollert åpning det nå legges til rette for. Jeg håper og tror at noen kan starte allerede kommende søndag, vi merker at noen allerede står og spinner i grusen for å få lov til å starte. Andre trenger lengre tid = forståelig. Der er –kanskje litt overraskende –stor medieoppmerksomhet rundt gjenåpning av kirkene. Det kan gi oss mye god omtale hvis vi er kloke i oppstarten– og det kan også gi oss et krevende omdømme dersom det framstår som om vi trenger 14 dager for å finne fram nøkkelen igjen.

Proster og kirkeverger er nøkkelspillere for den gode prosessen lokalt. Kirkeverger har allerede god erfaring med korona-renhold – her er ikke noe nytt. Det nye er antallet 50 – gudstjeneste – nattverd –og at det er nødvendig med godt samspill mellom forrettende prest og andre medvirkende.

Litt mer om myndighetenes forutsetninger for å åpne kirkene for virksomhet:

**Max 50 personer inkl. medvirkende.**

* Det verserer informasjon om at det er 50 pluss medvirkende. Hvis det er tilfelle, oppdaterer vi når vi får bekreftet informasjon om det.
* Kan det være 50 inne i kirka og 50 i kjelleren med strømming eller 50 ute? Vi lager ingen nasjonal veiledning på det. Bruk deres gode skjønn. Dere må tenke smittevern, avstand – også ved inn/utganger, har dere noen som kan være ansvarlige begge steder etc. Men vi skal fortsatt være en del av dugnaden for å forhindre smitte – og ikke prøve å finne smutthullene for å samle flest mulig. Det er ikke SÅ lenge til 15.juni da vi kan håpe på å få samle 200.
* Må det være navnelister på deltakerne? Vi er i en dialog med BFD som har forelagt dette spørsmålet for Helsedepartementet. Enten får vi svar på dette i dag eller senere. Jeg skjønner at dere har mange spørsmål om dette og at både kommuneleger og media og andre har kontaktet dere om dette. Å føre navnelister over deltakere i gudstjenester er svært krevende både i forhold til religionsfriheten og personvernet. Dette kan vi ikke gjøre uten at myndighetene pålegger oss det helt tydelig. Med bare 50 til stede, vil det normalt ikke være vanskelig å ha god oversikt over deltakere på en slik måte at de er sporbare dersom det skulle være nødvendig. De retningslinjer som er gitt så langt, opererer ikke med krav til navnelister, men at vi skal ha «oversikt over hvem som er til stede» for å sikre smittesporing.

Vi har fått beskjed om å vente med evt. endringer i veilederen før vi får et autoritativt svar fra BFD. Så fort vi får det, vil dere få beskjed.

**Minst 1 meter mellom personer som ikke er i samme husstand**

* Dette kravet overstyrer antallet på maks 50. Dvs. hvis lokalet er lite og det skal være 1 meter mellom personer, blir det totalt mindre enn 50 som kan samles. Denne regelen kan IKKE brukes til å samle flere enn 50 i samme lokale selv om det fortsatt er 1 m mellom folk.
* Bruk annenhver benk,
* Bruk ulik inn- utgangsdør hvis mulig
* Planlegg hvordan køen til nattverd skal organiseres

**Forholdet mellom kommunelegens vedtak og nasjonale retningslinjer**

* Vi forventer at dagens forskrift vil si at maksimum antall som kan samles i et offentlig arrangement med en arrangør, erstatter de kommunale antallsbegrensninger som har vært hittil.
* Når vi likevel har tatt med et punkt om dette, er det fordi myndighetene har sagt at det framover kan være grunnlag for begrensninger lokalt i en eller flere kommuner ved akutte smitteutbrudd. I stedet for å stenge ned hele landet, vil det da være klokt å ta grep lokalt.
* Hvis det kommer noe mer konkret på dette senere i dag, skal vi oppdatere dere på det.

**Trosopplæring**

I dag kom også veilederen for oppstart av kirkelig undervisning og andre aktiviteter for barn og unge som KA har hatt hovedansvaret for å jobbe fram.

* Anbefaler gradvis opptrapping og prioritere konfirmanter
* Konfirmasjonsgudstjenester over sommeren: mer informasjon kommer når vi kjenner antalls- og avstandsbegrensningene i august/september.
* Anbefaler at det ikke arrangeres leirer i sommer pga. kompleksiteten i slike arrangement og det samlede ansvar menigheten må ta.
* Vi har ikke en forventning om at alle klarer å erstatte mange timer på leir med andre undervisningsopplegg for dette konfirmantkullet. Gjør det beste ut av det, være kreative og fleksible slik dere har vært de siste ukene.
* Vi planlegger også flere webinarer som skal gi informasjon om gode, alternative opplegg mm. Følg med!

Vi følger også godt med og skal sørge for å oppdatere dere så snart det foreligger ny informasjon fra myndighetene.